CELEX: 32021D1726
Language: sk
Date: 2021-09-28 00:00:00
Title: Rozhodnutie Rady (SZBP) 2021/1726 z 28. septembra 2021 na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov – fáza II

29.9.2021   
               
               
                  SK
               
               
                  Úradný vestník Európskej únie
               
               
                  L 344/7
               
            
         ROZHODNUTIE RADY (SZBP) 2021/1726
         z 28. septembra 2021
         na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov – fáza II
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     V stratégii EÚ proti nedovoleným strelným zbraniam, ručným a ľahkým zbraniam (RĽZ) a ich munícii z roku 2018 s názvom „Zabezpečenie zbraní, ochrana obyvateľov“ (ďalej len „stratégia EÚ pre RĽZ“) sa uvádza, že Únia kladie osobitný dôraz na regionálnu spoluprácu ako účinný prostriedok kontroly ručných zbraní.
                  
               
                     (2)
                  
                  
                     V stratégii EÚ pre RĽZ sa konštatuje, že Únia bude naďalej podporovať spoluprácu a pomoc pri vykonávaní Akčného programu Organizácie spojených národov (OSN) na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program OSN“).
                  
               
                     (3)
                  
                  
                     Podľa stratégie EÚ pre RĽZ bude podpora Únie zameraná na vykonávanie akčného programu OSN zahŕňať zhromažďovanie a likvidáciu nadbytočných RĽZ a munície, fyzickú bezpečnosť a riadenie zásob RĽZ a munície, budovanie kapacít na označovanie, evidenciu a sledovanie, budovanie kapacít na kontrolu vývozu zbraní, budovanie kapacít na presadzovanie práva v boji proti nedovolenému obchodovaniu, podporu monitorovania embarga a sledovanie presmerovaných zbraní.
                  
               
                     (4)
                  
                  
                     V súvislosti s Blízkym východom a severnou Afrikou sa v stratégii EÚ pre RĽZ konštatuje, že Únia bude naďalej podporovať budovanie kapacít miestnych orgánov presadzovania práva a bezpečnostných síl, pokiaľ ide o fyzickú bezpečnosť a riadenie zásob, likvidáciu nadbytkov a dokumentovanie a sledovanie nedovolených RĽZ.
                  
               
                     (5)
                  
                  
                     V Agende OSN 2030 pre udržateľný rozvoj prijatej 25. septembra 2015 sa potvrdzuje, že boj proti nedovolenému obchodovaniu s RĽZ je potrebný na dosiahnutie mnohých cieľov vrátane tých, ktoré sa týkajú mieru, spravodlivosti a silných inštitúcií, znižovania chudoby, hospodárskeho rastu, zdravia, rodovej rovnosti a bezpečných miest a komunít.
                  
               
                     (6)
                  
                  
                     Generálny tajomník OSN vo svojom programe pre odzbrojenie s názvom „Zabezpečenie našej spoločnej budúcnosti“, ktorý bol spustený 24. mája 2018, vyzýva na inkluzívny, integrovaný a participatívny prístup ku kontrole ručných zbraní na úrovni jednotlivých krajín a v niektorých prípadoch na subregionálnej úrovni.
                  
               
                     (7)
                  
                  
                     Na tretej konferencii Organizácie Spojených národov o preskúmaní pokroku dosiahnutého pri vykonávaní akčného programu OSN, ktorá sa konala v júni 2018, sa členské štáty OSN zaviazali, že podľa potreby posilnia partnerstvá a spoluprácu na všetkých úrovniach v oblasti predchádzania nedovolenému obchodovaniu s RĽZ a boja proti nemu, najmä v oblasti kontroly hraníc, riadenia a bezpečnosti zásob, ničenia a zneškodňovania, označovania, evidencie a sledovania, a nedovoleného sprostredkúvania. Členské štáty OSN sa tiež zaviazali posilniť spoluprácu s príslušnými subregionálnymi a regionálnymi organizáciami s cieľom posilniť vykonávanie akčného programu OSN a medzinárodného nástroja na sledovanie.
                  
               
                     (8)
                  
                  
                     Liga arabských štátov (ďalej len „LAŠ“) je regionálna organizácia, ktorá združuje všetky arabské krajiny s cieľom podporovať a posilňovať spoluprácu svojich členov.
                  
               
                     (9)
                  
                  
                     V roku 2016 nadviazali Únia a LAŠ strategický dialóg medzi EÚ a LAŠ a zriadili viacero pracovných skupín.
                  
               
                     (10)
                  
                  
                     Pracovná skupina pre strategický dialóg o zbraniach hromadného ničenia a kontrole zbraní vymedzila prioritné oblasti prípadnej konkrétnej spolupráce.
                  
               
                     (11)
                  
                  
                     Únia prostredníctvom rozhodnutia Rady (SZBP) 2018/1789 (1) podporila fázu I projektu na podporu boja proti nedovolenému obchodovaniu s RĽZ a ich šíreniu v členských štátoch LAŠ a teraz si želá podporiť fázu II uvedeného projektu,
                  
               PRIJALA TOTO ROZHODNUTIE:
         
            Článok 1
            
               1.   So zámerom podporiť členské štáty Ligy arabských štátov (ďalej len „LAŠ“) pri ich vnútroštátnom vykonávaní Akčného programu Organizácie spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program OSN“) a medzinárodného nástroja na sledovanie bude Únia sledovať tieto ciele:
               
                           —
                        
                        
                           udržateľným spôsobom budovať vnútroštátnu kapacitu členských štátov LAŠ na boj proti nedovolenému šíreniu ručných a ľahkých zbraní (ďalej len „RĽZ“), boj proti terorizmu a posilnenie bezpečnosti v situáciách po skončení konfliktu pri plnom dodržiavaní medzinárodných noriem v oblasti ľudských práv,
                        
                     
                           —
                        
                        
                           udržateľným spôsobom budovať regionálnu kapacitu LAŠ na riešenie rovnakých výziev,
                        
                     
                           —
                        
                        
                           posilniť vnútroštátne kontroly členských štátov LAŠ zamerané na RĽZ v kľúčových fázach ich životného cyklu,
                        
                     
                           —
                        
                        
                           zlepšiť výmenu najlepších postupov a získaných poznatkov.
                        
                     
            
               2.   V záujme dosiahnutia cieľov uvedených v odseku 1 Únia prostredníctvom tohto rozhodnutia podporuje činnosti v týchto oblastiach:
               
                           —
                        
                        
                           kontrola medzinárodných transferov RĽZ (boj proti nedovoleným tokom zbraní),
                        
                     
                           —
                        
                        
                           určenie a narušenie zdrojov nedovolených ručných zbraní (budovanie kapacít orgánov presadzovania práva),
                        
                     
                           —
                        
                        
                           ostatné opatrenia týkajúce sa kontroly ručných zbraní vrátane riadenia zásob, kontroly súvisiacich dodávok a bezpečnosti,
                        
                     
                           —
                        
                        
                           odzbrojenie, demobilizácia a reintegrácia,
                        
                     
                           —
                        
                        
                           poskytovanie informácií relevantných z hľadiska nedovolených RĽZ a posilnenej kontroly RĽZ.
                        
                     
            
               3.   Podrobný opis projektu uvedeného v odsekoch 1 a 2 sa nachádza v prílohe k tomuto rozhodnutiu.
            
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
            
            
               2.   Technickú implementáciu projektu uvedeného v článku 1 vykonáva subjekt Small Arms Survey (ďalej len „SAS“) zastúpený Vysokoškolským inštitútom pre medzinárodné a rozvojové štúdie (Graduate Institute of International and Development Studies) s pomocou Medzinárodnej organizácie kriminálnej polície (ďalej len „Interpol“) a Svetovej colnej organizácie (ďalej len „WCO“) a v úzkej spolupráci so sekretariátom LAŠ.
            
            
               3.   SAS s pomocou Interpolu a WCO plní svoje úlohy pod vedením vysokého predstaviteľa. Na tento účel uzavrie vysoký predstaviteľ so SAS potrebné dojednania.
            
         
         
            Článok 3
            
               1.   Referenčná suma na vykonávanie projektu, ktorý financuje Únia, uvedeného v článku 1 je 5 991 726 EUR.
            
            
               2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.
            
            
               3.   Na správne riadenie výdavkov uvedených v odseku 2 dohliada Komisia. Komisia na tento účel uzatvorí so SAS potrebnú dohodu. V nej sa stanoví, že SAS má zabezpečiť zviditeľnenie príspevku Únie primerané jeho výške.
            
            
               4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody, informuje Radu.
            
         
         
            Článok 4
            
               1.   Vysoký predstaviteľ podáva Rade správu o vykonávaní tohto rozhodnutia na základe pravidelných štvrťročných správ, ktoré pripraví SAS.
            
            
               2.   Komisia podáva správy o finančných aspektoch projektu uvedeného v článku 1.
            
         
         
            Článok 5
            
               1.   Toto rozhodnutie nadobúda účinnosť dňom jeho prijatia.
            
            
               2.   Toto rozhodnutie stráca účinnosť 36 mesiacov odo dňa uzavretia dohody uvedenej v článku 3 ods. 3 Toto rozhodnutie však stráca účinnosť šesť mesiacov odo dňa nadobudnutia jeho účinnosti, ak sa v tejto lehote žiadna dohoda neuzavrie.
            
         
         
            V Bruseli 28. septembra 2021
            
               
                  Za Radu
               
               
                  predsedníčka
               
               S. KUSTEC
            
         
         
            (1)  Rozhodnutie Rady (SZBP) 2018/1789 z 19. novembra 2018 na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov (Ú. v. EÚ L 293, 20.11.2018, s. 24).
      
      
         
            PRÍLOHA
            PROJEKTOVÝ DOKUMENT
            
               Projekt na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov (fáza 2, 2021 – 2024) – HR(2021) 125
            
            
               
                  Kontext
               
            
            Tento projekt (projekt EÚ – LAŠ, fáza 2) bude vychádzať zo skoršieho úsilia Ligy arabských štátov (LAŠ) a Únie vrátane úsilia vynaloženého počas fázy 1 projektu (2019 – 2021) s cieľom pomôcť členským štátom LAŠ v boji proti nedovoleným ručným a ľahkým zbraniam (ďalej len „RĽZ“) v arabskom regióne. (1)
            
            Pracovná skupina pre strategický dialóg medzi EÚ a LAŠ o zbraniach hromadného ničenia, RĽZ a kontrole zbraní vymedzila prioritné oblasti možnej konkrétnej spolupráce. Fáza 1 projektu EÚ – LAŠ posilnila výmenu najlepších postupov a poznatkov získaných v týchto oblastiach prostredníctvom série regionálnych a subregionálnych stretnutí. Členským štátom LAŠ poskytla aj praktickú odbornú prípravu zameranú na udržateľné budovanie vnútroštátnych a regionálnych (LAŠ) kapacít na riešenie výziev, ktoré predstavujú nedovolené RĽZ, najmä v prioritných oblastiach.
            V období pred pandémiou SARS-CoV-2 sa v rámci projektu uskutočnilo úvodné stretnutie (Káhira, jún 2019) a prvý subregionálny seminár (Abú Zabí, február 2020). V novembri— decembri 2019 sa uskutočnili aj tri misie na posúdenie potrieb, ktoré položili základy pre vnútroštátne programy odbornej prípravy, ktoré sa uskutočnili v januári a februári 2020 v Abú Zabí v Spojených arabských emirátoch a v marockom Rabate.
            Po príchode pandémie v marci 2020 sa odborná príprava v rámci projektu začala poskytovať online. K 30. aprílu 2021 sa v rámci projektu poskytla online odborná príprava šiestim členským štátom LAŠ, pričom ďalšia online odborná príprava vrátane nadväzujúcej prípravy bola naplánovaná na máj až jún 2021. Prebiehali aj diskusie s cieľom zabezpečiť, aby sa 31. júla 2021, čiže pred skončením fázy 1, uskutočnil v online formáte druhý (záverečný) subregionálny seminár a záverečné regionálne stretnutie.
            Úradníci z členských štátov LAŠ, ktorí sa zúčastnili na projektových stretnutiach a programoch odbornej prípravy, sústavne vyjadrovali veľkú spokojnosť s týmito podujatiami, pričom vysoký podiel účastníkov programov odbornej prípravy uviedol, že informácie a odborné znalosti získané počas programu pravdepodobne využijú pri každodennej práci.
            Počas fáza 2 projektu sa skonsolidujú a posilnia základy položené počas prvej fázy projektu. Bude sa pokračovať v úsilí o budovanie kapacít, ktoré sa začalo vo fáze 1, a toto úsilie sa rozšíri a prehĺbi, aby sa zabezpečila dlhodobá udržateľnosť. Členský štátom LAŠ, ktorým sa neposkytla odborná príprava v prvej fáze projektu, sa môže táto príprava poskytnúť vo fáze druhej. Členské štáty LAŠ, ktoré sa snažia rozvíjať kapacity získané počas prvej fázy, dostanú v druhej fáze potrebnú podporu. Okrem toho sa v rámci projektu po prvýkrát zorganizujú regionálne podujatia odbornej prípravy, ktoré členským štátom LAŠ umožnia posilniť vnútroštátne kapacity na odbornú prípravu v oblasti kontroly RĽZ (školenia pre školiteľov).
            Obmedzenie a odstránenie nedovolených ručných zbraní v arabskom regióne zostáva nevyhnutným predpokladom obmedzenia násilia vo všetkých jeho formách a presadzovania udržateľného rozvoja a prosperity v súlade s cieľmi OSN v oblasti udržateľného rozvoja – v arabskom regióne i v susedných regiónoch vrátane Európy. Konkrétnejšie je cieľom tohto projektu posilnenie kapacít členských štátov LAŠ na vykonávanie Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“) a medzinárodného nástroja na sledovanie (ITI), a to na základe priorít a potrieb určených členskými štátmi LAŠ.
            Normatívny rámec projektu zahŕňa aj Agendu 2030 pre udržateľný rozvoj, najmä cieľ 16.4, a rezolúciu Bezpečnostnej rady OSN č. 2370 (2017), ktorej cieľom je zabrániť teroristom v získavaní zbraní. Projekt je zároveň konkrétnym vyjadrením záväzku prijať spoločné opatrenia proti nezákonnému obchodovaniu so zbraňami, ktorý sa uvádza vo vyhlásení zo samitu EÚ – LAŠ v Šarm aš-Šajch z 25. februára 2019.
            V závislosti od preferencií hostiteľského členského štátu LAŠ by ako referenčné dokumenty pre úsilie vyvíjané v rámci projektu zamerané na budovanie kapacít (kontrola vývozu/dovozu, predchádzanie odklonu atď.) mohli slúžiť protokol OSN o strelných zbraniach a Zmluva o obchodovaní so zbraňami.
            
               
                  Ciele projektu a dlhodobá udržateľnosť
               
            
            Tak ako vo fáze 1, základným cieľom fázy 2 projektu je udržateľným spôsobom posilniť kapacitu členských štátov LAŠ na vykonávanie akčného programu a medzinárodného nástroja na sledovanie, a to aj na účely boja proti nedovoleným ručným zbraniam a terorizmu podľa priorít a potrieb určených členskými štátmi LAŠ. V záujme dosiahnutia tohto cieľa má projekt tieto hlavné ciele:
            
                        a)
                     
                     
                        budovať udržateľným spôsobom vnútroštátne kapacity členských štátov LAŠ na boj proti nedovolenému šíreniu RĽZ, boj proti terorizmu a posilnenie bezpečnosti v situáciách po skončení konfliktu;
                     
                  
                        b)
                     
                     
                        budovať udržateľným spôsobom regionálne kapacity LAŠ v záujme riešenia rovnakých problémov;
                     
                  
                        c)
                     
                     
                        posilniť vnútroštátne kontroly RĽZ v kľúčových fázach ich životného cyklu zo strany členských štátov LAŠ a
                     
                  
                        d)
                     
                     
                        zlepšiť výmenu najlepších postupov a získaných poznatkov.
                     
                  Z konzultácií s členskými štátmi LAŠ vyplýva, že hľadajú pomoc a podporu v konkrétnych oblastiach, pričom sa zameriavajú predovšetkým na budovanie vnútroštátnych kapacít na boj proti nedovoleným tokom zbraní (podrobnejšie informácie sa nachádzajú v nasledujúcom oddiele). Všetky zložky projektu sú v skutočnosti navrhnuté tak, aby sa zabezpečilo, že projekt poskytne udržateľné kapacity zamýšľaným príjemcom, najmä vládnym inštitúciám a úradníkom v členských štátoch LAŠ, ako aj sekretariátu LAŠ (Odbor pre kontrolu zbraní a odzbrojenie).
            
               
                  Opis činnosti
               
            
            Projekt Únie zameraný na boj proti nedovolenému obchodovaniu s RĽZ a ich šíreniu v členských štátoch LAŠ (fáza 2, 2021 – 2024) je vypracovaný tak, aby reagoval na potreby, na ktoré členské štáty LAŠ poukázali v týchto prioritných oblastiach:
            
               Oblasť 1:
            
            Kontrola medzinárodných transferov RĽZ (boj proti nedovoleným tokom zbraní)
            
                     
                        1.1.
                     
                     
                        Vývozné/dovozné/tranzitné povolenia a kontroly (posudzovanie rizika atď.)
                     
                  
                     
                        1.2.
                     
                     
                        Predchádzanie odklonu RĽZ k neoprávneným príjemcom
                     
                  
                     
                        1.3.
                     
                     
                        Odhaľovanie RĽZ a ich súčastí počas kontroly prepravovaného tovaru a nákladu (kontrolné metódy, techniky a súvisiace vybavenie atď.)
                     
                  
               Oblasť 2:
            
            Určenie a narušenie zdrojov nedovolených ručných zbraní (budovanie kapacít orgánov presadzovania práva)
            
                     
                        2.1.
                     
                     
                        Kontrola pozemných, vzdušných a námorných hraníc vrátane transferu technológií
                     
                  
                     
                        2.2.
                     
                     
                        Označovanie, evidencia a sledovanie
                     
                  
                     
                        2.3.
                     
                     
                        Ďalšie techniky a metódy vyšetrovania a kontrol v súvislosti so zbraňami (využívanie balistických informácií, identifikovanie/narušovanie trás a metód pašovania atď.)
                     
                  
               Oblasť 3:
            
            Iné opatrenia na kontrolu ručných zbraní
            
                     
                        3.1.
                     
                     
                        Riadenie a bezpečnosť zásob
                     
                  
               Oblasť 4: Odzbrojenie, demobilizácia a reintegrácia (DDR)
            
            
                     
                        4.1.
                     
                     
                        Výmena skúseností, najlepších postupov a získaných poznatkov v oblasti DDR
                     
                  
                     
                        4.2.
                     
                     
                        Pomoc pri vypracúvaní vnútroštátnych programov v oblasti DDR
                     
                  
                     
                        4.3.
                     
                     
                        Iné formy podpory poskytované členským štátom LAŠ v období po konflikte
                     
                  Je potrebné poznamenať, že napriek tomu, že o túto oblasť niektoré členské štáty LAŠ požiadali, bol o ňu celkovo menší záujem ako o iné oblasti uvedené v tomto oddiele. Z tohto dôvodu sa na ňu tento projekt nezameriava.
            
               Oblasť 5:
            
            Poskytovanie informácií, ktoré sú relevantné, pokiaľ ide o nedovolené RĽZ a posilnenie kontroly RĽZ
            
                     
                        5.1.
                     
                     
                        Hodnotenie zákonov a iných právnych predpisov členských štátov LAŠ; poradenstvo v súvislosti s možnými zmenami a revíziami.
                     
                  
                     
                        5.2.
                     
                     
                        Preklad príslušných výskumných prác, uverejnených štúdií a ďalších dokumentov do arabčiny
                     
                  V reakcii na uvedené potreby bude projekt pozostávať z týchto prvkov:
            
                        1.
                     
                     
                        Regionálna koordinácia: úvodné stretnutie v Káhire
                     
                  
                        2.
                     
                     
                        Regionálna koordinácia: dva regionálne semináre
                     
                  
                        3.
                     
                     
                        Regionálna koordinácia: záverečné stretnutie v Káhire
                     
                  
                        4.
                     
                     
                        Vnútroštátna odborná príprava
                     
                  
                        5.
                     
                     
                        Regionálna odborná príprava
                     
                  
                        6.
                     
                     
                        Projektová podpora na vypracovanie vnútroštátnych učebných osnov odbornej prípravy
                     
                  
                        7.
                     
                     
                        Uľahčenie spoločných vnútroštátnych operácií v teréne
                     
                  
                        8.
                     
                     
                        Poskytovanie informácií v arabčine
                     
                  
                        9.
                     
                     
                        Koordinačné stretnutia v rámci projektu
                     
                  
                        10.
                     
                     
                        Monitorovanie a hodnotenie projektu (vrátane finančného auditu)
                     
                  
               1.   Regionálna koordinácia:
               úvodné stretnutie v Káhire
            
            
                     
                        1.1.
                     
                     
                        Cieľ: zvýšiť informovanosť o projekte; prediskutovať fázu 1 a identifikovať relevantné ponaučenia pre fázu 2; ako aj položiť základy činností fázy 2 (posilnenie kontaktov s členskými štátmi LAŠ, určenie osobitných vnútroštátnych priorít a začatie plánovania činností fázy 2 vrátane odbornej prípravy) (prioritné oblasti 1 až 5).
                     
                  
                     
                        1.2.
                     
                     
                        Činnosti: trojdenné úvodné stretnutie v hlavnom sídle LAŠ v Káhire zamerané na všetky aspekty projektu (prioritné oblasti 1 až 5), určené vyšším úradníkom z členských štátov LAŠ, ako aj personálu z LAŠ zodpovednému za otázky súvisiace s projektom.
                     
                  
                     
                        1.3.
                     
                     
                        Výsledky činnosti: podrobné prezentácie zamerané na všetky aspekty projektu; identifikácia relevantných ponaučení pre fázu 2; posilnenie kontaktov s členskými štátmi LAŠ; určenie osobitných vnútroštátnych priorít; začatie plánovania fázy 2; vypracovanie súhrnnej správy zo stretnutia.
                     
                  
               2.   Regionálna koordinácia: dva regionálne semináre
            
                     
                        2.1.
                     
                     
                        Cieľ: zlepšiť výmenu najlepších postupov a získaných ponaučení, ktorá sa začala vo fáze 1 projektu, a určiť vnútroštátne a regionálne priority v oblastiach súvisiacich s projektom (prioritné oblasti 1 až 5).
                     
                  
                     
                        2.2.
                     
                     
                        Činnosti: dva štvordňové semináre v rôznych arabských hlavných mestách (cieľové dátumy: prvý polrok 2022, druhý polrok 2023). Medzi možné témy patria: vnútroštátne právne predpisy v oblasti kontroly zbraní (prioritná oblasť 5.1) a témy, ktoré sa riešia v rámci cyklu zasadnutí AP – ITI.
                     
                  
                     
                        2.3.
                     
                     
                        Výsledky činnosti: výmena najlepších postupov a ponaučení získaných v oblastiach súvisiacich s projektom; určenie národných a regionálnych priorít v tých istých oblastiach; vypracovanie súhrnnej správy zo seminárov.
                     
                  
               3.   Regionálna koordinácia: záverečné stretnutie v Káhire
            
            
                     
                        3.1.
                     
                     
                        Cieľ: vyhodnotiť fázu 2 projektu a naplánovať budúcu spoluprácu (prioritné oblasti 1 až 5).
                     
                  
                     
                        3.2.
                     
                     
                        Činnosti: dvojdňové stretnutie v hlavnom sídle LAŠ v Káhire na konci projektu, na ktorom sa zúčastnia vyšší úradníci z členských štátov LAŠ a personál z LAŠ zodpovedný za otázky súvisiace s projektom.
                     
                  
                     
                        3.3.
                     
                     
                        Výsledky činnosti: diskusia a vyhodnotenie fázy 2 projektu; vypracovanie plánov pre budúcu spoluprácu v oblasti kontroly ručných zbraní; vypracovanie súhrnnej správy zo stretnutia.
                     
                  
               4.   Vnútroštátna odborná príprava
            
            
                     
                        4.1.
                     
                     
                        Cieľ: budovať udržateľné kapacity na účely kontroly ručných zbraní v hostiteľskom členskom štáte LAŠ v súlade s jeho prioritami a potrebami (prioritné oblasti 1 až 4).
                     
                  
                     
                        4.2.
                     
                     
                        Činnosti: najviac 154 dní vnútroštátnej odbornej prípravy na jednu vykonávaciu agentúru, čo zahŕňa ponuku potenciálnych programov, z ktorých si členské štáty LAŠ môžu vybrať v súlade so svojimi prioritami a potrebami a svoj výber potvrdiť prostredníctvom oficiálnej komunikácie so sekretariátom LAŠ (pozri body a) – d) nižšie). Zo 154 dní vnútroštátnej odbornej prípravy sa 94 uskutoční online a 60 dní v rámci krajiny (napríklad 12 podujatí v trvaní 5 dní).
                        Vykonávacie agentúry v spolupráci so sekretariátom LAŠ pri vybavovaní konkrétnych žiadostí o odbornú prípravu uprednostnia diaľkový kontakt s vládami LAŠ (telefón, e-mail a online videokonferencie).
                        V rámci ponuky vnútroštátnej odbornej prípravy ponúknu vykonávacie agentúry tieto druhy programov (neúplný zoznam):
                        
                                    
                                       a)
                                    
                                 
                                 
                                    2 až 5-dňové úvodné kurzy (online);
                                 
                              
                                    
                                       b)
                                    
                                 
                                 
                                    vnútroštátne podujatia odbornej prípravy, ktorými sa doplnia podujatia uskutočnené vo fáze 1, ako napríklad:
                                    
                                                —
                                             
                                             
                                                opakované kurzy pre nové skupiny účastníkov,
                                             
                                          
                                                —
                                             
                                             
                                                opakovacie kurzy,
                                             
                                          
                                                —
                                             
                                             
                                                hĺbkové kurzy zamerané na špecifické témy (3 – 5 dní) alebo na širšie spektrum tém (viac ako 5 dní) a
                                             
                                          
                                                —
                                             
                                             
                                                špecializované kurzy zamerané na špecifické publikum (napr. logistický kurz pre úradníkov, ktorí riadia zásoby zbraní a munície);
                                             
                                          
                              
                                    
                                       c)
                                    
                                 
                                 
                                    kurz pre nových účastníkov (hĺbkový kurz v trvaní 10 dní alebo viac pre úradníkov, ktorí preberajú povinnosti súvisiace s RĽZ) a
                                 
                              
                                    
                                       d)
                                    
                                 
                                 
                                    program odbornej prípravy v inom štáte LAŠ, keď do prijímajúcej krajiny nemožno cestovať (2 podujatia v trvaní 5 dní vrátane dopravy a stravy/ubytovania pre účastníkov).
                                 
                              Upozorňujeme, že v prípade potreby sa v rámci projektu uplatní kombinovaný (hybridný) vzdelávací prístup k odbornej príprave, v ktorom sa kombinuje využívanie online zdrojov a odborná príprava s osobnou účasťou a online.
                     
                  
                     
                        4.3.
                     
                     
                        Výsledky činnosti: na konci podujatia a niekoľko mesiacov po ňom sa posúdi vplyv vnútroštátnych podujatí odbornej prípravy s cieľom určiť, do akej miery boli splnené ciele projektu v oblasti budovania kapacít.
                     
                  
               5.   Regionálna odborná príprava
            
            
                     
                        5.1.
                     
                     
                        Cieľ: budovať udržateľné kapacity na účely kontroly ručných zbraní v zúčastnených členských štátoch LAŠ vrátane kapacít v oblasti odbornej prípravy (prioritné oblasti 1 až 4).
                     
                  
                     
                        5.2.
                     
                     
                        Činnosti: najviac 40 dní odbornej prípravy s osobnou účasťou na jednu vykonávaciu agentúru, ktorú naraz absolvujú účastníci z viacerých členských štátov LAŠ vrátane školení školiteľov (4 podujatia v trvaní 5 alebo 10 dní na jednu vykonávaciu agentúru, konajú sa v členskom štáte LAŠ).
                        Upozorňujeme, že v prípade potreby sa v rámci projektu uplatní kombinovaný (hybridný) vzdelávací prístup k odbornej príprave, v ktorom sa kombinuje využívanie online zdrojov a odborná príprava s osobnou účasťou a online.
                     
                  
                     
                        5.3.
                     
                     
                        Výsledky činnosti: na konci podujatia a niekoľko mesiacov po ňom sa posúdi vplyv regionálnych podujatí odbornej prípravy s cieľom určiť, do akej miery boli splnené ciele projektu v oblasti budovania kapacít.
                     
                  
               6.   Projektová podpora na vypracovanie vnútroštátnych učebných osnov odbornej prípravy
            
            
                     
                        6.1.
                     
                     
                        Cieľ: posilniť vnútroštátnu zodpovednosť a dlhodobú udržateľnosť podujatí projektovej odbornej prípravy (prioritné oblasti 1 až 4).
                     
                  
                     
                        6.2.
                     
                     
                        Činnosti: vykonávacie agentúry budú na požiadanie podporovať tvorbu vnútroštátnych učebných osnov odbornej prípravy prostredníctvom poskytovania príslušných odborných znalostí a dokumentácie.
                     
                  
                     
                        6.3.
                     
                     
                        Výsledky činnosti: vplyv projektovej podpory zameranej na tvorbu vnútroštátnych učebných osnov odbornej prípravy sa posúdi po jej ukončení a o niekoľko mesiacov neskôr.
                     
                  
               7.   Uľahčenie spoločných vnútroštátnych operácií v teréne
            
            
                     
                        7.1.
                     
                     
                        Cieľ: otestovať a posilniť účinné využívanie informácií poskytovaných počas podujatí odbornej prípravy EÚ – LAŠ, čím sa posilní dlhodobá udržateľnosť projektovej odbornej prípravy (prioritné oblasti 1 až 4).
                     
                  
                     
                        7.2.
                     
                     
                        Činnosti: projekt uľahčí prípravu, vykonávanie a analýzu dvoch spoločných operácií v teréne, ktoré na dobrovoľnom základe vykonávajú národné bezpečnostné sily členských štátov LAŠ. Prípravu a analýzu spoločných operácií v teréne budú viesť vykonávacie agentúry a uskutočnia sa online (dve podujatia v trvaní dvoch dní, pričom v rámci projektu sa pre každé podujatie pokryjú náklady na tlmočenie medzi arabským, anglickým a francúzskym jazykom). Operačnú a finančnú zodpovednosť za vykonávanie spoločných operácií v teréne ponesú zúčastnené štáty LAŠ.
                     
                  
                     
                        7.3.
                     
                     
                        Výsledky činnosti: vplyv spoločných operácií v teréne sa posúdi po ich ukončení a o niekoľko mesiacov neskôr.
                     
                  
               8.   Poskytovanie informácií v arabčine
            
            
                     
                        8.1.
                     
                     
                        Cieľ: reagovať na potreby členských štátov LAŠ, pokiaľ ide o nezávislé a spoľahlivé informácie o ručných zbraniach a ozbrojenom násilí dostupné v arabčine (prioritná oblasť 5).
                     
                  
                     
                        8.2.
                     
                     
                        Činnosti: preklad kľúčových publikácií a dokumentov do arabčiny (uverejnené správy, usmernenia týkajúce sa najlepších postupov atď.). Príkladmi by mohli byť nové dokumenty EÚ o RĽZ, príručka SAS o rodovo citlivej kontrole ručných zbraní a kapitola o bezpečnosti vo výročnej správe WCO o nedovolenom obchodovaní.
                     
                  
                     
                        8.3.
                     
                     
                        Výsledky činnosti: konkrétne výstupy budú zahŕňať preklad dôležitých publikácií, správ a informačných podkladov a iných dokumentov súvisiacich s ručnými a ľahkými zbraňami, ako aj výrobu zvukových záznamov (podcastov) a písanie blogov v arabčine. Celkovým výsledkom tejto činnosti bude výrazný nárast objemu nezávislých a spoľahlivých informácií o ručných zbraniach a ozbrojenom násilí dostupných v arabčine, pričom sa bude stavať na základoch vytvorených vo fáze 1 projektu.
                     
                  
               9.   Koordinačné stretnutia v rámci projektu
            
            
                     
                        9.1.
                     
                     
                        Cieľ: zabezpečiť optimálnu projektovú koordináciu a plánovanie.
                     
                  
                     
                        9.2.
                     
                     
                        Činnosti: osobné stretnutia v sídlach vykonávacích agentúr v Bruseli, Ženeve a Lyone (spolu tri stretnutia), na ktorých sa stretnú tri vykonávacie agentúry, ako aj sekretariát LAŠ, aby diskutovali o výzvach a prioritách súvisiacich s projektom, ako aj o realizačných plánoch a stratégiách.
                     
                  
                     
                        9.3.
                     
                     
                        Výsledky činnosti: vypracovanie krátkej správy, v ktorej sa zhrnú výzvy a priority súvisiace s projektom, ako aj realizačné plány a stratégie (jedna správa za každé stretnutie).
                     
                  
               10.   Monitorovanie a hodnotenie projektu
            
            
                     
                        10.1.
                     
                     
                        Cieľ: zabezpečiť, aby projekt splnil svoje ciele a aby sa všetky jeho výdavky vynakladali v súlade so schváleným rozpočtom.
                     
                  
                     
                        10.2.
                     
                     
                        Činnosti: fáza 2 projektu bude zahŕňať interné a externé posúdenie vplyvov projektu. Interné posúdenie vykonajú projektoví zamestnanci s podporou odborníka SAS na monitorovanie, hodnotenie a učenie. Externé hodnotenie vykoná externý konzultant, ktorý na tento účel vycestuje na záverečné stretnutie v Káhire, do vybraných štátov LAŠ (štyroch) a do sídiel vykonávacích agentúr. Projekt bude zahŕňať aj finančný audit v súlade s požiadavkami Únie.
                     
                  
                     
                        10.3.
                     
                     
                        Výsledky činnosti: dokončenie interných a externých posúdení vplyvov projektu; ukončenie finančného auditu.
                     
                  
               
                  Vykonávacie agentúry a partnerstvá
               
            
            Fáza 2 projektu sa bude opäť realizovať v partnerstve so sekretariátom LAŠ v rámci strategického dialógu medzi EÚ a LAŠ o zbraniach hromadného ničenia, RĽZ a kontrole zbraní. Sekretariát LAŠ hostil v júli 2019 v egyptskej Káhire úvodné stretnutie fázy 1 projektu. Zamestnanci sekretariátu sa zúčastnili na dvoch misiách zameraných na posúdenie potrieb, ktoré sa uskutočnili v rámci projektu v novembri až decembri 2019, ako aj na prvom subregionálnom seminári projektu, ktorý sa konal vo februári 2020 v Abú Zabí v Spojených arabských emirátoch. Nepretržitá a silná podpora sekretariátu LAŠ bude veľmi dôležitá aj pre úspešné pokračovanie projektu vo fáze 2.
            Tak ako vo fáze 1, vedúcou vykonávajúcou agentúrou bude subjekt Small Arms Survey (ďalej len „SAS“), pridružený program Vysokoškolského inštitútu pre medzinárodné a rozvojové štúdie v Ženeve vo Švajčiarsku. Pri vykonávaní fázy 2 projektu bude SAS naďalej vychádzať z veľmi cenných príspevkov Medzinárodnej organizácie kriminálnej polície (INTERPOL) a Svetovej colnej organizácie (WCO). WCO ponesie primárnu zodpovednosť za prioritné oblasti 1 a 2.1 (kontroly medzinárodných transferov vrátane hraničných kontrol), INTERPOL za oblasti 2.2 a 2.3 (budovanie kapacít orgánov presadzovania práva) a SAS za oblasti 3 až 5 (riadenie zásob a bezpečnosť, DDR a poskytovanie informácií týkajúcich sa RĽZ).
            Toto partnerstvo predstavuje model spolupráce v oblasti RĽZ. V rámci projektu sa využívajú navzájom sa doplňujúce vedomosti a odborné znalosti jednotlivých vykonávacích agentúr s cieľom ponúknuť komplexný program budovania znalostí a kapacít zahŕňajúci hlavné zložky AP a ITI. Týmto spôsobom projekt premieta koncepcie medzinárodnej spolupráce a multilateralizmu, ktoré sa zdôrazňujú v dokumentoch, ako je AP a stratégia EÚ pre RĽZ, do hmatateľných výsledkov, konkrétne do účinného vykonávania AP a ITI a posilnenia medziregionálnej bezpečnosti.
            V prípade potreby bude SAS v koordinácii so sekretariátom LAŠ uzatvárať subdodávateľské zmluvy s inými organizáciami, ktoré pomôžu s inými zložkami projektu. V závislosti od potrieb a preferencií zúčastnených členských štátov LAŠ by k vykonávaniu projektu mohli prispieť aj iné organizácie, a to vrátane organizácií občianskej spoločnosti, ako aj niektorých špecializovaných agentúr z LAŠ.
            Vykonávacie agentúry budú svoju činnosť koordinovať aj s vládnymi a mimovládnymi organizáciami, ktoré pôsobia v členských štátoch LAŠ, ako aj so všetkými programami Únie, ktoré sa realizujú na danom mieste, s cieľom zabezpečiť, aby všetky činnosti vykonávané v rámci projektu dopĺňali a rozvíjali existujúce iniciatívy. Treba poznamenať, že projekt v posledných rokoch využíva podporu Únie na vývoj a implementáciu systému INTERPOL-u na vedenie záznamov o nezákonných strelných zbraniach a ich sledovanie (iARMS), ktorý je hlavnou zložkou ponuky INTERPOL-u v rámci odbornej prípravy EÚ – LAŠ.
            Vykonávacie agentúry tiež prijmú primerané opatrenia na zabezpečenie viditeľnosti projektu v súlade s usmerneniami Únie.
            
               
                  Trvanie
               
            
            Projekt má trvať 36 mesiacov.
            
               (1)  Rozhodnutie Rady (SZBP) 2018/1789 z 19. novembra 2018 na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov.